Illum, l-Unjoni Ewropea ffirmat ftehim mal-Montenegro dwar il-kooperazzjoni fil-ġestjoni tal-fruntieri bejn il-Montenegro u l-Gwardja Ewropea tal-Fruntiera u tal-Kosta (Frontex). Il-Ftehim ġie ffirmat f'isem l-UE minn Dimitris Avramopoulos, Kummissarju għall-Migrazzjoni, l-Affarijiet Interni, u ċ-Ċittadinanza u minn Maria Ohisalo, il-Ministru tal-Intern tal-Finlandja u l-President tal-Kunsill, u f'isem il-Montenegro mill-Ministru tal-Intern, Mevludin Nuhodžić. Dimitris Avramopoulos, il-Kummissarju għall-Migrazzjoni, l-Affarijiet Interni, u ċ-Ċittadinanza, qal: “Illum qed inkomplu nsaħħu l-kooperazzjoni tagħna mal-Montenegro dwar il-fruntieri, li huwa pass ieħor 'il quddiem biex inressqu r-reġjun tal-Balkani tal-Punent eqreb lejn l-UE. L-isfidi migratorji u ta' sigurtà li għandna qed inħabbtu wiċċna magħhom flimkien, u r-rispons tagħna jrid ikun konġunt ukoll.” Maria Ohisalo, il-Ministeru għall-Intern tal-Finlandja, qalet: “L-għan ta' dan il-ftehim huwa li jippermetti lill-Frontex tikkoordina l-kooperazzjoni operattiva bejn l-Istati Membri u l-Montenegro fil-ġestjoni tal-fruntieri li l-Unjoni Ewropea u l-Montenegro għandhom inkomuni. L-iffirmar ta' dan il-ftehim huwa turija oħra tal-approfondiment u l-espansjoni tal-kooperazzjoni tagħna mal-Montenegro. Iż-żewġ partijiet se jgawdu minnha, b'mod partikolari fit-tisħiħ tal-attivitajiet ta' ġestjoni tal-fruntieri.” Dan il-ftehim jippermetti lill-Aġenzija Ewropea għall-Gwardja tal-Fruntiera u tal-Kosta tgħin lill-Montenegro fil-ġestjoni tal-fruntieri, li tagħmel operazzjonijiet konġunti u li tiskjera timijiet fir-reġjuni tal-Montenegro li jmissu mal-UE, soġġett għall-qbil tal-Montenegro. Dawn l-attivitajiet għandhom l-għan li jindirizzaw il-migrazzjoni irregolari, b'mod partikolari tibdil f'daqqa fil-flussi migratorji, u l-kriminalità transkonfinali, u jistgħu jinvolvu l-għoti ta' aktar assistenza teknika u operazzjonali fil-fruntiera. Il-kooperazzjoni msaħħa bejn il-pajjiżi terzi ta' prijorità u l-Gwardja Ewropea tal-Fruntiera u tal-Kosta se tikkontribwixxi biex tiġi indirizzata l-migrazzjoni irregolari u biex tkompli ssaħħaħ is-sigurtà fil-fruntieri esterni tal-UE. Il-passi li jmiss L-abbozz ta' deċiżjoni dwar il-konklużjoni tal-ftehim intbagħtet lill-Parlament Ewropew, li jenħtieġ li jagħti l-kunsens tiegħu biex il-ftehim jiġi konkluż. Informazzjoni Ġenerali Il-ftehim dwar l-istatus tal-lum huwa t-tieni tali ftehim li ġie konkluż ma' pajjiż sieħeb, wara ġie ffirmat ftehim simili mal-Albanija f'Ottubru 2018. In-negozjati mal-Montenegro ġew konklużi fil-5 ta' Lulju 2018 u l-abbozz tal-ftehim dwar l-istatus ġie inizjalat mill-Kummissarju Avramopoulos u l-Ministru tal-Intern tal-Montenegro Mevludin Nuhodžić fi Frar 2019. Il-Kunsill imbagħad awtorizza l-iffirmar tal-ftehim fid-19 ta' Marzu 2019. Ftehimiet simili dwar l-istatus ġew inizjalati wkoll mal-Maċedonja ta' Fuq (Lulju 2018), mas-Serbja (Settembru 2018) u mal-Bożnija-Ħerzegovina (Jannar 2019) u għad iridu jiġu ffinalizzati. Il-Gwardja Ewropea tal-Fruntiera u tal-Kosta varat l-ewwel operazzjoni konġunta li qatt saret fit-territorju ta' pajjiż terz ġar fl-Albanija, fit-22 ta' Mejju ta' din is-sena. L-Aġenzija Ewropea għall-Gwardja tal-Fruntiera u tal-Kosta tista' twettaq skjeramenti u operazzjonijiet konġunti fit-territorju ta' pajjiżi ġirien li mhumiex fl-UE, soġġetti għall-konklużjoni preċedenti ta' ftehim dwar l-istatus bejn l-Unjoni Ewropea u l-pajjiż ikkonċernat. Aktar kmieni din is-sena, wara proposta tal-Kummissjoni Ewropea, il-Parlament Ewropew u l-Kunsill qablu li jsaħħu l-Gwardja Ewropea tal-Fruntiera u tal-Kosta. Dan se jippermetti li jsiru operazzjonijiet konġunti u skjeramenti f'pajjiżi lil hinn mill-viċinat immedjat tal-UE. Il-kooperazzjoni mal-pajjiżi terzi hija element importanti tal-kunċett tal-ġestjoni integrata Ewropea tal-fruntieri. Dan il-kunċett jiġi applikat permezz ta' mudell ta' aċċess fuq erba' livelli li jinkludi: miżuri fil-pajjiżi terzi, miżuri ma' pajjiżi terzi ġirien, miżuri ta' kontroll fil-fruntieri, u miżuri fiż-żona Schengen. Għal Aktar Informazzjoni Ftehim dwar l-istatus bejn l-UE u l-Montenegro dwar azzjonijiet imwettqa mill-Aġenzija Ewropea għall-Gwardja tal-Fruntiera u tal-Kosta (Frontex) fil-Montenegro Stqarrija għall-istampa: Il-Gwardja Ewropea tal-Fruntiera u tal-Kosta: Il-ftehim milħuq dwar kooperazzjoni operattiva mal-Montenegro